Mag kinders tussen ouers of voogde beweeg tydens die inperking? - Corona Krisissentrum
Tuis / COVID-19 / Mag kinders tussen ouers of voogde beweeg tydens die inperking?
Mag kinders tussen ouers of voogde beweeg tydens die inperking?
Die nasionale inperking het aanvanklik gelei tot die opskorting van bestaande reëlings vir medeouerskap en hofbevele aangesien kinders moes bly waar hulle was toe die inperking in werking getree het en hulle nie tussen ouerhuise kon beweeg nie. Hierdie posisie het nou verander.
Op 7 April 2020 het die minister van maatskaplike ontwikkeling sekere wysigings aan die bestaande regulasies rakende die beweging van kinders tussen hul ouerhuise gepubliseer.
Die regulasies bepaal nou dat indien ouers 'n bestaande ouerskapplan het wat by die gesinsadvokaat geregistreer is, of 'n hofbevel het wat hul reëlings met hul minderjarige kinders uiteensit, die kinders van die een huishouding na die ander mag beweeg ingevolge die hofbevel of ouerskapplan. Ouers moet die hofbevel of ouerskapplan of gesertifiseerde afskrifte daarvan by hulle hê wanneer hulle reis om hul kinders te gaan haal of af te laai.
Die bogenoemde wysiging is natuurlik onderworpe daaraan dat die huishouding waarheen die kind moet verhuis vry is van Covid-19. Wat dit beteken is dat die ouers, voordat die kind toegelaat word om tussen huise te beweeg, so seker as moontlik moet wees dat almal wat in daardie huis woon nie die virus het nie en ook seker moet wees dat niemand in die huis kontak gehad het met iemand met die virus of wat Covid-19-agtige simptome vertoon nie.
Die gewysigde regulasies spreek nie die vraag aan van wat gebeur as 'n ouer of kind wel die virus het nie, maar totdat verdere regulasies hieroor gepubliseer word, moet die verstandhouding wees dat enige persoon wat die virus het nie met ander persone in aanraking mag kom nie en as 'n kind moontlik besmet kan wees, mag daardie kind nie tussen ouerhuise beweeg nie.